정조 10년 · 목
標旗馬上奉持金養坤等。特蒙參試事。西部訓局砲手宋世昌禮安幼學權龍天。西部訓局吹手兪昌大。恩津幼學尹德模。南原幼學李宗喆。幷爲其父加資事。原州故學生李允濟妻繼後事。善山幼學鄭台東。爲其七代祖請諡事。 慶尙忠淸原春京畿生員金光泂等。請洛峯書院宣額事。中部副司正李東培。爲其父贈職事。南部幼學李春老。爲其五代祖賜諡事。全羅道幼學尹德兩。故相鄭莾合享忠烈祠事。全羅道幼學薜慶玉等。金德生贈諡事。北部幼學李始集。爲其五代祖贈諡事。西部幼學洪善泳。爲其五代祖請施不祧之典事。西部良人文英得山訟事。東部鄭召史爲夫請放事。漆原幼學安重文等。自如驛吏洪泰壽孝行請褒事。江華閑良金錫龜上言以爲。父慶輝。以江華府收稅監官。去年春下去康翎縣。石魚船收稅下屬輩。於黃州漁船原收稅十兩外。求乞三錢式。不能省察之致。去年十一月。杖配沔川地。而情理之悲悼者。祖年七十。因成感疾。生不得見子。齋恨而歸。則人子之情理。當如何哉。伏乞特蒙天恩。敎以。與同罪諸囚放送。西部訓局吹手崔命得上言以爲。父訓局砲手尙起。行間勤勞。至於四十七年之久。而年滿八十。伏乞特令該曹。考例稟處。敎以。不必回啓。後日政加資。依例下批。 珍山朴英贊上言。敎以。其言似然。査實狀聞後。令該曹加資事。下諭該道監司。上言亦爲封送。茂朱閑良趙世貴等上言。敎以。果如所訴。從厚施賞事。下諭於該道。○吏曹啓言。南原幼學李宗喆。二月幸行時。爲其父老職上言。而其時。以限內不爲現身草記勿施。而批旨。分付地方官。使之各別科罪事判下。而自臣曺科罪之意。有所發關。今又上言。取考戶籍。則前呈上言。與現納戶口。年歲俱有刀擦。且着署。與前上言。相左請令。攸司嚴治允之。○刑曹啓言。谷城金尙權上京時。冒受李宗喆囑托。替呈上言。故捉致査問其委折。則以爲與朴宗彥相議。宗彥製給上言。偕往郊外。使人替呈。限內不得待。令是宗彥所爲。至於懲治宗喆事。全未聞知。故有此更爲上言之擧。着名相左。又是宗彥所犯。戶籍刀擦初不點檢云。査問朴宗彥。則非宗彥乃宗翼。宗翼納招以爲。尙權偶然知面。上言製給。千萬孟浪。若與親切。則豈有名字誤告之理乎。尙權更招。以兩次上言。渠皆製呈。推諉宗彥。難免誣引自服矣。變姓名替人上言之罪。照法勘處。宗喆更令本道考律嚴勘。宗翼分揀放送爲宜。允之。○禮曹啓言。漆原幼學安重文等上言以爲。 自如驛吏洪泰壽孝行請褒事。請令稟處矣。泰壽以至徵之人。能盡事親之道。至有多士之請褒。則式年抄啓時。何不擧論乎。雖以實蹟言之。只是泛言。別無卓異。請置之。敎以依回啓施行。又啓言。原州故學生李允濟妻上言以爲。以其家翁同姓六寸弟泰濟第三子顯邦繼後。泰濟夫妻俱歿。令該曹稟處。此等人特許立後。旣有受 敎。請顯邦特爲立後。敎以依回啓施行。又啓言。善山幼學鄭台東上言以爲。渠七代祖萊城君期遠。壬辰春。以謝 恩使書狀赴 皇朝。聞倭奴入寇。朝夕號泣。懇乞出兵。兵部尙書石星義之。白于帝。先遣游擊將軍史儒。領兵往衛行在。丙申天使丹封秀吉爲王。秀吉不受封。和事不成。時以禮曹參判特差奏聞正使。立午門外。叩頭號哭。閣老及科道官。莫不稱歎。遂覆奏奉 聖旨。命麻貴等。領兵數萬。剋期勦賊。丁酉楊元兵先至。出鎭南原。遂拜接伴使。賊兵直搗南原城陷。具冠帶北面四拜。因遇害。時年三十九。 命贈禮曹判書。加贈左贊成。甲辰錄功。封萊城君。仍 命旌門。請施易名之典。蓋期遠。貞忠䝘節。在朝家崇報之典。蔑以加矣。莫重恩典。恐難疊施。敎以。依回啓施行。又啓言。慶尙忠淸原春京畿生員金光泂等上言以爲。東方性理之學。實自鄭夢周發之。夢周傅之吉再。再傳之金叔滋。叔滋傳之其子宗直。宗直傳之金宏弼。宏弼傳之趙光祖。崇禎年間。士論齊發。創立洛峯書院於善山府。以祀叔滋。寂寥數百年。尙不免爲鄕賢私祭之歸。伏乞特宣院額。以明吾道之淵源。蓋叔滋學問造詣。克有淵源。而宣額體重。如無特敎。則有非自下所敢直請者。請置之。敎以。依回啓施行。又啓言。禮安幼學權龍天上言以爲。渠父折衝顯經。今年九十。願蒙加資。當施加資之典。事係于恩。請上裁。敎以。依回啓施行。又啓言。中部副司正李東培上言以爲。渠父折衝昌期。以堂上譯官。戊子年差問慰官。到對馬島。死於其地。請依法典陞品贈職。當施贈職之典。事係恩賞。請上裁。敎以。依回啓施行。又啓言。 南部幼學李春老上言以爲。其五代祖 贈領議政李忔請諡事。令該曹稟處。去二月日。果因李忔請諡事。上言令吏曹覆啓。而李忔忠節。至今照人耳目。屢 贈至領議政。則朝家褒崇之典。更無餘憾。賜諡一款。今不必更施事蒙允。今此更籲。雖出於不得不然。而莫重恩典。有難疊施。請置之。敎以。依回啓施行。又啓言。 全羅道幼學尹德雨上言以爲。故相臣忠莊公鄭苯。合享於長興府忠烈祠。以爲祖孫忠烈永世同光事。令該曹稟處。 忠烈祠。卽苯之五代孫名世名遠。壬辰死難。 贈職旌閭。仍爲建祠者。則與苯之死。不但事體之差異。若以孫而附於其祖。則猶或可許。而以祖而附於孫。則自當主壁。殊非建祠之本意。請置之。敎以。依回啓施行。又啓言。全羅道幼學薛慶玉等上言以爲。 贈同知中樞府事金德生賜諡。令該曹稟處。去二月日。果因金德生封爵贈諡事上言。令吏曹覆啓。而至有議大臣稟處。收議中二人。宜無異同。而鄭希登則特蒙賜諡之典。德生則獨未蒙均施之澤云者。恐不無向隅之歎。依希登例。一體許施。亦無不可。而大臣收議。該曹之一施一否。必有意見。更令吏曹論理稟處。敎以。依回啓施行。又啓言。北部幼學李始集上言以爲。五代祖海安君㟓。  中宗大王第二王子也。燕閑之侍。嘗稱之曰。予諸子中沈謹不浮。莫如海安。其以予舊第與之。故相臣洪暹。撰碑銘。而故相臣李徽之。撰呈諡狀于太常。轉報弘文館。尙未蒙褒諡之恩。請亟命攸司。贈諡。旣有故相所撰諡狀之來在弘文館。似非持難之事。日後議諡時。一體擧行。敎以。依回啓施行。又啓言。西部幼學洪善泳上言以爲。其五代祖義烈公命亨。當丙子之難。與文忠公金尙容。見江都城陷同上南樓。自燒於一火之中。伊後同時立慬人忠穆公李時稷。忠顯公宋時榮。忠簡公尹棨。忠肅公李尙吉。幷蒙不祧之恩。一依已例許施。令該曹稟處。命亨獨漏於不祧之典。其在子孫之心。恐不無向隅之歎。而勳臣外不祧。係是國典之外。請上裁。敎以。依回啓施行。○兵曹啓言。標旗馬上奉持金養坤等上言以爲。渠等五人標旗奉持之役。與交龍旗奉持等無異同。而年前瑞䓗臺時。交龍馬上奉持等。特蒙參試之典。仍爲定式。渠等一例赴試事。有此呼籲。旣非四件。且屬干恩。請置之。敎以。依回啓施行。又啓言。西部訓局砲手宋世昌上言以爲。渠父局出身德載。今年八十五歲。依例加資。有此呼籲。査問德載從軍與年歲。俱準定式。當施加資。請上裁。敎以。依回啓施行。又啓言。 西部訓局吹手兪昌大上言以爲。其父訓局砲手春興。從軍爲四十六年。年滿八十。請依例加資。有此呼籲。査問該營及京兆。則從軍雖已準限。年歲未滿定式。請置之。敎以。依回啓施行。○刑曹啓言。東部鄭召史上言以爲。其夫金仁澤。借入安巖洞別墅空間。而文龍甲金哥兩人。同爲居生。今正月。文哥與金哥妻玉召史爭狠。玉女致斃。文哥逃躱。玉女夫以渠夫訐訴刑曹。現出文哥。將未免屈死於桁楊之下。有此呼籲。龍甲之爲正犯。更無可疑。以正犯之未捉。尙未完決。仁澤係是緊證。不俟究竟。急於掉脫。縱妻呼籲。極涉無嚴。請置之。敎以。依回啓施行。○漢城府啓言。西部良人文英得上言以爲。高祖以下世葬之地。在於安山郡馬遊面。而文姓子孫。仍居山下。甲辰遭養父喪。權窆於先瑩下。乙巳繼葬於先山靑龍脊下。而趙姓兩班。以隣山之誼。來見葬役而去。厥後忽然以渠父葬。爲趙山白虎相見處。誣呈本官。自本官處決。距趙山爲百十六步。論以士庶無步數之法。不在當禁。若以龍虎四山內禁養處。勿許他人入葬之法斷之。則似是當禁。而趙山靑龍。旣有累累衆塜。則不禁彼而欲掘汝塜。事涉不可。以勿掘之意決給。曾未半年。又因趙哥之誣呈。自本官更爲處決。橫截趙哥白虎至近之地。俱如案對。斯速掘移爲題。囚禁生父。豈不至冤。葬地距趙墳爲百十六步。所謂白虎至近者。亦何所據。趙墳乃子坐午向。父塜乃壬坐丙向。其所案對。又何所據。伏乞一依最初本官之處決。卽放渠父。趙山雖爲白虎。亦爲文山之靑龍。又是百步之外。則固在當禁不當禁之間。況前不能禁其靑龍累累之葬。而今欲獨禁於白虎之葬。不成事理。到今本倅之一變前見。未知何故。令道臣査問。依初決施行。允之。